《送蔡子师古楚游一首》
明代·黄省曾

蔡经苏台秀，幽情爱山水。家近毛公坛，身居洞天里。

时时春风棹一舟，吴王胜迹皆探求。孤怀忽尔忆江汉，飘然特作襄阳游。

襄阳岘山青无改，轻裘缓带人何在。古碑读之不流泪，空云功德高四海。

巍巍自有宇宙在，登贤眺圣俱尘埃。君留翠微襟抱开，飞觞摇笔何徘徊。

清心复为清潭赏，桃花不言映君舫。明月沿求弄珠女，锦波粼粼人巳往。

鹿门古城东，昔居庞德公。亦有孟夫子，采药钦高风。

乘兴回舻金涧处，朗吟白云何时去。考槃石床栖隐间，飞光独照青岩树。

今尔寻遗踪，攀践心无穷。不见浩然子，徒看丹桂丛。

却笑纷纷长安下，朝朝䬃踏动车马。从来宁老轩冕中，选丘遵壑情何寡。

予也怜君负逸调，襄阳名山复吟眺。归来览尔大堤作，苏台把袂一长笑。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。